Verbygangers betrap seun (14) wat glo kind verkrag | Netwerk24
Verbygangers betrap seun (14) wat glo kind verkrag
Deur Chané Uys en Sharlene Agenbag 07 Desember 2018 12:26
Die polisie in Bethlehem in die Oos-Vrystaat wag vir 'n verslag van die departement van maatskaplike ontwikkeling om te bepaal wat volgende met 'n tienerseun gaan gebeur wat na bewering 'n vierjarige meisie verkrag het.
Die 14-jarige seun is Sondagmiddag aangekeer nadat hy na bewering 'n vierjarige meisie in 'n oop stuk veld in Panorama, Bethlehem, verkrag het.
Kapt. Zweli Mohobeleli, polisiewoordvoerder, sê die seun en die vierjarige meisie woon in dieselfde straat in Panorama. Dit is egter steeds onbekend hoe hy die meisie van haar huis af weggelok het.
Volgens Mohobeleli het twee mans wat deur die veld naby die Mediclinic Bethlehem gestap het op die verkragting afgekom.
Hulle het dadelik die polisie gebel waarna die seun aangekeer is. Die meisie is na 'n hospitaal geneem waar daar bevestig is dat sy verkrag is.
Die seun is later in die sorg van sy ouers vrygelaat omdat hy 'n minderjarige is.
'n Saak van verkragting word deur die polisie se eenheid vir gesinsgeweld, kinderbeskerming en seksuele oortredings (GKS) ondersoek.
Brig. Nkaise Molefe, bevelvoerder van die Bethlehem-polisiëringsgebied, het ouers gewaarsku om nie hul kinders alleen of in die sorg van ander minderjariges te laat nie.